CELEX: 62017TN0464
Language: el
Date: 2017-07-26 00:00:00
Title: Υπόθεση T-464/17: Προσφυγή-αγωγή της 26ης Ιουλίου 2017 — TP κατά Επιτροπής

18.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 309/36
            
         Προσφυγή-αγωγή της 26ης Ιουλίου 2017 — TP κατά Επιτροπής
   (Υπόθεση T-464/17)
   (2017/C 309/48)
   Γλώσσα διαδικασίας: η ιταλική
   
      Διάδικοι
   
   
      Προσφεύγων-ενάγων: TP (εκπρόσωπος: W. Limuti, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να ακυρώσει και να ανακαλέσει την προσβαλλόμενη απόφαση και να ακυρώσει κάθε συνακόλουθη πράξη που απορρέει από αυτήν ή που να την έχει εκλάβει ως προϋπόθεση, ακόμη και αν δεν έχει καταστεί γνωστή, προβαίνοντας σε ανάκληση κάθε προκύπτοντος αποτελέσματος ως προς την ισχύ τους έναντι του προσφεύγοντος-ενάγοντος και ως προς την ισχύ τους έναντι της νομικής και περιουσιακής καταστάσεώς του και να αποφανθεί ότι το σχετικό ζήτημα θα πρέπει να αντιμετωπιστεί κατά τρόπον ώστε να παρασχεθεί στον προσφεύγοντα-ενάγοντα η δυνατότητα να λάβει γνώση, προηγουμένως, των αναγκαίων πληροφοριών προκειμένου να προβάλει τους λόγους που στηρίζουν την άποψή του και ότι η νέα απόφαση επ’ αυτού θα πρέπει να ληφθεί τηρουμένων των αρχών της δικαιολογημένης εμπιστοσύνης, της νομιμότητας και της διαφάνειας·
            
         
               —
            
            
               να κάνει δεκτή την υπό κρίση προσφυγή-αγωγή και, συνακολούθως, να προβεί σε αναγνώριση της υπάρξεως της ζημίας που έχει υποστεί μέχρι τούδε ο υπάλληλος και, ειδικότερα, όχι μόνον της περιουσιακής ζημίας, αλλά και της μη περιουσιακής ζημίας, ήτοι της βλάβης της ψυχοσωματικής υποστάσεώς του, όπως αυτή καταγράφεται στην παρατιθέμενη στα σχετικά δικόγραφα ιατρική πραγματογνωμοσύνη, περιλαμβανομένης και της αναγνωρίσεως της υπάρξεως της ζημίας μέσης βαρύτητας που συνίσταται στη χειροτέρευση των ζωτικών συνθηκών, καθόσον ο υπάλληλος παρουσιάζει διαταραχή της προσαρμοστικότητας με άγχος και πεσμένη διάθεση, που είναι χρονίας μορφής και προκλήθηκε από το τραύμα που αυτός υπέστη στο εργασιακό πλαίσιο, ζημίας ποσοτικώς αποτιμώμενης σε ποσοστό ανερχόμενο στο 20 %.
            
         
      Λόγοι και κύρια επιχειρήματα
   
   Η υπό κρίση προσφυγή-αγωγή στρέφεται κατά της αποφάσεως περί απορρίψεως της διοικητικής ενστάσεως την οποία είχε υποβάλει ο προσφεύγων-ενάγων και με την οποία είχε αμφισβητηθεί η παρακράτηση από τον μισθό του προσφεύγοντος-ενάγοντος, παρακράτηση που διενεργήθηκε από το Γραφείο Διαχείρισης και Εκκαθάρισης των Ατομικών Δικαιωμάτων (PMO) συνεπεία της αποφάσεως του Tribunale di Treviso (πρωτοδικείο του Treviso, Ιταλία) με την οποία εκδόθηκε το διαζύγιο μεταξύ του προσφεύγοντος-ενάγοντος και της πρώην συζύγου του.
   Προς στήριξη της προσφυγής-αγωγής του, ο προσφεύγων-ενάγων προβάλλει τους κάτωθι λόγους.
   
               1.
            
            
               Προσβολή του δικαιώματος ακροάσεως του υπαλλήλου και παροχής διευκρινίσεων εκ μέρους του, δικαιώματος το οποίο έχει θεσμοθετηθεί για την προστασία του υπαλλήλου.
            
         
               2.
            
            
               Προσβολή του δικαιώματος του προσφεύγοντος-ενάγοντος να λάβει τις κρίσιμες για την άμυνά του πληροφορίες.
            
         
               3.
            
            
               Προσβολή του δικαιώματος του προσφεύγοντος-ενάγοντος να γνωστοποιηθούν σ’ αυτόν οι λόγοι για τους οποίους δεν είχε τη δυνατότητα να λάβει τις κρίσιμες πληροφορίες.
            
         
               4.
            
            
               Παράβαση και εσφαλμένη εφαρμογή του άρθρου 7, παράγραφος 1, του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1), και, κατά συνέπεια, προσβολή του δικαιώματος για τη λήψη πληροφοριών σχετικά με την ευρισκόμενη σε εξέλιξη διαδικασία που αφορά τον προσφεύγοντα-ενάγοντα και παράβαση της υποχρεώσεως γνωστοποιήσεως της αιτιολογίας των σχετικών αποφάσεων.
            
         
               5.
            
            
               Παράβαση του άρθρου 24 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης και, κατά συνέπεια, προσβολή του δικαιώματος του προσφεύγοντος-ενάγοντος να παρασχεθεί σ’ αυτόν υποστήριξη και αρωγή εκ μέρους του θεσμικού οργάνου έναντι προσβολών προερχομένων από άλλα πρόσωπα.
            
         
               6.
            
            
               Ύπαρξη βλάβης της ψυχοσωματικής υποστάσεως του προσώπου του προσφεύγοντος-ενάγοντος και ύπαρξη σχετικού αιτιώδους συνδέσμου μεταξύ της συμπεριφοράς της Διοικήσεως και της βλάβης που προκλήθηκε.
            
         
      (1)  ΕΕ 2001, L 145, σ. 3.